Slučaj Shirley Sherrod potaknuo vruće rasne rasprave
Crnkinja Shirley Sherrod je ostala bez posla zbog navodne rasne netpeljivosti, a zatim su stigla izvinjenja sa najvišeg vrha.
Američki ministar za poljoprivredu, Tom Vilsack kaže da je ponudio povratak na posao crnkinji, uposlenici federalne vlade koja je otpuštena sa posla zbog navodnih rasističkih primjedbi u nedavno održanom govoru. Predsjednik Barack Obama se, takodjer, izvinuo Shirley Sherrod, koja je bila prisiljena da podnese ostavku u Ministarstvu poljoprivrede, nakon što je konzervativni blogger objavio, izvan konteksta izdvojeni, video na kojem se stiče utisak da ona priznaje netrpeljivost prema bijelom farmeru. Priča je privukla izuzetnu pažnju medija. Gospodja Sherrod je istog trena postala slavna i oko tog slučaja se već danima vode žustre rasprave što pokazuje koliko je rasno pitanje još uvijek vruća, i izuzetno osjetljiva tema u Americi. Crnkinji, Shirley Sherrod, uposlenici Američkog ministarstva poljoprivrede je ponudjeno novo radno mjesto u vladinoj agenciji kratko nakon što je otpuštena zbog navodnih rasnih primjedbi. U brzoj promjeni stajališta, ministar poljoprivrede Tom Vilsack se izvinio što ju je prisilio na ostavku. On kaže da nije dijelovao pod pritiskom iz Bijele kuće, mada se i Bijela kuća izvinila. "Želio sam biti siguran da ona razumije da žalim zbog tog slučaja i da prihvatam punu odgovornost", kaže Tom Vilsack, ministar poljoprivrede SAD. Iz Ministarstva poljoprivrede su u ponedjeljak od gospodje Sherrod zatražili da podnese ostavku nakon što je konzervativni bloger na internetu postavio video sa dijelovima govora kojeg je ona održala još u martu, i iz kojeg se stiče utisak da je prije više od dvije decenije sa ustezanjem pomogla bijelom farmeru da sačuva farmu. "Borila sam se sa činjenicom da toliko crnih farmera gube svoje farme i ovdje sam bila suočena sa tim da trebam pomoći bijelom čovjeku da sačuva svoju zemlju, tako da to nisam radila punim kapacitetom koliko sam mogla", kaže u tom isječku iz njenog govora Shirley Sherrod. Video je potaknuo pravu erupciju rasnih kontroverzi na internetu i drugim medijima. Medjutim, cijeli snimak, koji je javnosti postao dostupan nekoliko sati nakon što je gospodja Sherrod odpuštena, otkriva da su njene riječi izdvojene iz konteksta. Iz cijelog govora je jasno da je ona govorila o poukama koje je izvukla iz svojih grešaka i o prevazilaženju rasne netrpeljivosti. Dan nakon što je prisiljena na ostavku Sherrod je bila na svim nacionalnim TV mrežama: "Bilo je jako teško jer sam cijeli život posvetila ispravnosti. I da sada ljudi misle da sam rasista, ja koja sam radila protiv rasizma cijeli život. Bila sam zaista povrjedjena zbog toga što ljudi o meni misle da sam ono što znam da nisam." Incident je posljednji u skorašnjoj seriji sa rasom povezanih pitanja koja su privukla nacionalnu pažnju od kako je Barack Obama postao prvi crnac predsjednik Sjedinjenih Država. U julu prošle godine, predsjednik Obama se izvinuo zbog komentara u vezi sukoba izmedju crnca unverzitetskog profesora, Henry Gatesa i bijelog policajca. Predsjednik je sazvao, kako je nazvan, summit piva u Bijeloj kući u nastojanju da oslabi napetosti. Bivši profesor političkih nauka na Univerzitetu Maryland, Ronald Walters kaže da postoji šablon u rasnim optužbama protiv Obamine administracije: "Mislim da je to dio zavjere krajnje desnog krila kao što smo imali u vrijeme Clintonove administracije, samo što u ovom slučaju izgleda da konzervativci pokušavaju koristiti rasu kako bi oslabili i oborili predsjednika Sjedinjenih Država." Walters kaže da slučaj sa gospodjom Sherrod može pomoći da se pokrene dijalog o unapredjenju rasnih odnosa u Americi: "Mislm da se može očekivati više dijaloga. Prema tome postoji veliki interes da Bijela kuća nauči, da mediji nauče i da američki gradjani nauče kako se odnositi prema tim stvarima u javnom kontekstu." Gospodja Sherrod, u medjuvremenu, nije sigurna da li će prihvatiti novi posao u vladi, ali kaže da se nada da predsjednik Obama u potpunosti stoji iza nje.